**Likumprojekta “Grozījumi Nacionālās drošības likumā”  
sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekta ”Grozījumi Nacionālās drošības likumā” (turpmāk – Likumprojekts) mērķis ir nodrošināt to, ka tiek saņemta normatīvajos aktos noteiktā informācija par darījumiem saistībā ar nacionālajai drošībai nozīmīgām komercsabiedrībām vai ārvalstu tiešajiem ieguldījumiem. Tādēļ ar Likumprojektu paredzētas tiesības izdot administratīvos aktu, ar kuru nacionālajai drošībai nozīmīgai komercsabiedrībai tiek uzlikts par pienākumu iesniegt normatīvajos aktos paredzēto informāciju.  Likumprojekts stājas spēkā četrpadsmit dienas pēc izsludināšanas Latvijas Republikas oficiālajā izdevumā “Latvijas Vēstnesis”. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta 2020. gada 2. septembra sēdes protokollēmuma (Prot. Nr. 51 50. §) 2. punkts (TA-1471-IP). |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta 2020. gada 2. septembra sēdē izskatīts Ekonomikas ministrijas informatīvais ziņojums “Par tiesisko seku noteikšanu nacionālajai drošībai nozīmīgām komercsabiedrībām par informācijas sniegšanas pienākuma neizpildi” (turpmāk – informatīvais ziņojums) un Ekonomikas ministrijai uzdots līdz 2020. gada 31. decembrim atbilstoši informatīvā ziņojuma III nodaļas 2. punktā norādītajam risinājumam izstrādāt un iesniegt izskatīšanai Ministru kabinetā likumprojektu par grozījumiem Nacionālās drošības likumā.  **[1] Nacionālajai drošībai nozīmīgas komercsabiedrības statuss un pienākums iesniegt informāciju Ekonomikas ministrijā.**  Nacionālās drošības likumā noteikts, kādas komercsabiedrības atbilst nacionālai drošībai nozīmīgas komercsabiedrības statusam, nacionālajai drošībai nozīmīgas komercsabiedrības pienākumus, kā arī ierobežojumus darījumiem, kas saistīti ar nacionālajai drošībai nozīmīgu komercsabiedrību. Atbilstoši Nacionālās drošības likumam komercsabiedrība izvērtē, vai tā atbilst nacionālai drošībai nozīmīgas komercsabiedrības statusam. Ja komercsabiedrība konstatē, ka tā atbilst nacionālajai drošībai nozīmīgas komercsabiedrības statusam, tad tā veic normatīvajos aktos noteiktās darbības.  Saskaņā ar Nacionālās drošības likuma 39. panta pirmās daļas noteikumiem Latvijas Republikā reģistrētai komercsabiedrībai piecu darba dienu laikā no dienas, kad tā atbilst nacionālajai drošībai nozīmīgas komercsabiedrības statusam, ir šādi pienākumi:   1. iesniegt Uzņēmumu reģistram paziņojumu par savu atbilstību nacionālajai drošībai nozīmīgas komercsabiedrības statusam; 2. izdarīt akcionāru vai dalībnieku reģistrā ierakstu par kapitālsabiedrības statusu; 3. informēt attiecīgās kapitālsabiedrības dalībniekus vai akcionārus un personas, kuras izmanto netiešo līdzdalību (balsstiesības), vai personālsabiedrības biedrus par tās atbilstību nacionālajai drošībai nozīmīgas komercsabiedrības statusam; 4. informēt Ministru kabineta noteikto institūciju par tās dalībniekiem, akcionāriem un personām, kuras izmanto netiešo līdzdalību (balsstiesības), vai par biedriem, kā arī patiesajiem labuma guvējiem – fiziskajām personā, kurām tieši vai netieši ir būtiska līdzdalība šajā komercsabiedrībā.   Ministru kabineta 2017. gada 3. oktobra noteikumos Nr. 606 “Noteikumi par Nacionālās drošības likumā noteikto institūciju, institūcijā iesniedzamās informācijas apjomu, iesniegšanas kārtību un iesniegtās informācijas izvērtēšanu, kā arī Nacionālās drošības likumā noteiktā lēmuma pieņemšanu un paziņošanu” (turpmāk – Noteikumi Nr. 606) noteikts, ka institūcija, kurā iesniedzama informācija atbilstoši Nacionālās drošības likuma 39. panta pirmās daļas 4. punktam ir Ekonomikas ministrija.  Atbilstoši Noteikumiem Nr. 606 visām komercsabiedrībām ir pienākums piecu darba dienu laikā no dienas, kad tas atbilst nacionālajai drošībai nozīmīgas komercsabiedrības statusam šādu informāciju:   1. firma, reģistrācijas numurs un juridiskā adrese; 2. informācija, kuram Nacionālās drošības likums 37. pantā minētajam nosacījumam komercsabiedrība atbilst; 3. patiesā labuma guvēju saraksts; 4. informācija par noslēgtajiem koncerna līgumiem;   cita svarīga informācija, kas nav noteikta kā obligāta.  Akciju sabiedrībām ir pienākums iesniegt šādu informāciju:   1. par pamatkapitālu, kopējo akciju skaitu un nominālvērtību, akciju kategoriju un balsstiesīgajām akcijām; 2. akcionāru reģistrā reģistrētajiem akcionāriem un vārda akcijām; 3. no Latvijas Centrālā depozitārija uz pēdējo akcionāru sapulci saņemto akcionāru sarakstu ar uzrādītāja akcijām, kā arī informāciju par akcionāru iesniegtajiem paziņojumiem pēc pēdējās akcionāru sapulces; 4. no to citu valstu centrālajiem vērtspapīru depozitārijiem, kurās akcijas tiek kotētas biržā (norādot akciju kodu; 5. par personām, kuras izmanto netiešo līdzdalību (balsstiesības); 6. par vienošanos, kuru akcionāri noslēguši par akcionāru tiesību izlietošanu sabiedrības pārvaldībā.   Sabiedrībām ar ierobežotu atbildību ir pienākums iesniegt šādu informāciju:   1. par pamatkapitālu, kopējo kapitāla daļu skaitu un nominālvērtību, kā arī balsstiesībām; 2. par dalībnieku reģistru; 3. par vienošanos, kuru dalībnieki ir noslēguši par dalībnieka tiesību izlietošanu sabiedrības pārvaldībā; 4. par personām, kuras izmanto netiešo līdzdalību (balsstiesības).   Savukārt, personālsabiedrībām ir pienākums iesniegt šādu informāciju:   1. biedru sarakstu, norādot viņu tiesības un pienākumus; 2. sabiedrības līgumu, ja tāds ir noslēgts.   No nacionālajai drošībai nozīmīgām komercsabiedrībām saņemto informāciju Ekonomikas ministrija izmanto, lai sekotu līdzi izmaiņām, kas saistītas ar komercsabiedrību, kā arī, lai izvērtētu dokumentus, kas iesniegti, lai saņemtu atļauju no Ministru kabineta.  Atbilstoši Nacionālās drošības likumam Ministru kabineta atļauja jāsaņem turpmāk minētajos gadījumos:   1. ja persona vēlas iegūt būtisku līdzdalību (līdzdalība 10 % un vairāk no pamatkapitāla vai balsstiesīgo akciju vai daļu skaita, vai dod iespēju būtiski ietekmēt komercsabiedrības finanšu un darbības politikas noteikšanu, ja vien citā likuma nav noteikts mazāks apmērs) nacionālajai drošībai nozīmīgā komercsabiedrībā (Nacionālās drošības likuma 40. panta pirmā daļa); 2. ja persona vēlas iegūt izšķirošu ietekmi (vairāk nekā 50 %) nacionālajai drošībai nozīmīgā komercsabiedrībā (Nacionālās drošības likuma 40. panta pirmā daļa); 3. nacionālajai drošībai nozīmīgas komercsabiedrības akcionāram vai dalībniekam nacionālajai drošībai nozīmīgas komercsabiedrības akcionāra vai dalībnieka statusa saglabāšana vai tiesību izmantot netiešo līdzdalību (balsstiesības) saglabāšanai, ja mainās patiesā labuma guvējs (Nacionālās drošības likuma 41. panta pirmā daļa); 4. nacionālajai drošībai nozīmīgai komercsabiedrībai tās uzņēmuma pārejai citai personai, ja uzņēmuma aktīvi tiek izmantoti darbībai, kuras dēļ kapitālsabiedrība ieguvusi nacionālajai drošībai nozīmīgas kapitālsabiedrības statusu (Nacionālās drošības likuma 42. panta pirmā daļa).   **[2] Informācijas sniegšanas pienākuma izpilde.**  Atbilstoši Ekonomikas ministrijas rīcībā esošajai informācijai, nacionālajai drošībai nozīmīgas komercsabiedrības statusam atbilst 25 Latvijas Republikā reģistrētas komercsabiedrības. Vienlaikus informāciju Uzņēmumu reģistram par atbilstību Nacionālajai drošībai nozīmīgās komercsabiedrības statusam sniegušas 25 komercsabiedrības, no kurām divas neatbilst nacionālajai drošībai nozīmīgas komercsabiedrības statusam. Līdz ar to saskaņā ar normatīvo aktu prasībām Uzņēmumu reģistram paziņojumu ir iesniegušas 23 komercsabiedrības, savukārt divas komercsabiedrības, kurām ir pienākums iesniegt paziņojumu Uzņēmumu reģistram, to nav izdarījušas.  Saskaņā ar Nacionālās drošības likuma 39. panta pirmās daļas 4. punktu un Noteikumiem Nr. 606 Ekonomikas ministrijai sākotnējo informāciju nav iesniegušas divas komercsabiedrības. Turklāt pienākums sniegt informāciju nav izpildīts arī pēc Ekonomikas ministrijas lūguma sniegt normatīvajos aktos paredzēto informāciju.  Iesniedzamā informācija noteikta ar mērķi sniegt valstij informāciju par komercsabiedrību pārvaldi. Savukārt, minētās informācijas iegūšanas mērķis ir konstatēt tiesisko situāciju uz informācijas iesniegšanas brīdi, lai nepieciešamības gadījumā varētu izsekot līdzi izmaiņām, kas var skart valsts nacionālās drošības intereses. Tomēr saskaņā ar Nacionālās drošības likuma VI nodaļas noteikumiem Nacionālās drošības likumā noteiktās informācijas sniegšana nenodibina nacionālajai drošībai nozīmīgas komercsabiedrības statusu. Komercsabiedrība šādam statusam atbilst ar brīdi, kad tā atbilst kādai no Nacionālās drošības likuma 37. pantā minētajām pazīmēm. Attiecīgi Nacionālās drošības likuma VI nodaļā noteiktie ierobežojumi tiek piemēroti un tiesiskās sekas iestājas, neatkarīgi no tā vai komercsabiedrība ir vai nav sniegusi informāciju noteiktajām institūcijām.  Normatīvajos aktos nav noteikts piespiedu mehānisms, lai Ekonomikas ministrija iegūtu informāciju, kas nepieciešama, lai izpildītu tai normatīvajos aktos noteikto funkciju.  Ņemot vērā minēto, Likumprojektā atbilstoši informatīvā ziņojuma III nodaļas 2. punktam ir paredzēts risinājums, nosakot Ekonomikas ministrijai tiesības izdot administratīvo aktu, ar kuru tiek uzlikts par pienākumu nacionālajai drošībai nozīmīgai komercsabiedrībai iesniegt informāciju.  Ņemot vērā to, ka ar 2020. gada 11. oktobri tiek piemērota Eiropas Parlamenta un Padomes regula (ES) 2019/452 (2019. gada 19. marts), ar ko izveido regulējumu ārvalstu tiešo ieguldījumu Savienībā izvērtēšanai, (turpmāk – regula Nr. 2019/452), paredzēts arī risinājums attiecībā uz Ekonomikas ministrijas tiesībām izdot administratīvo aktu, ar kuru tiek uzlikts par pienākumu tādām komercsabiedrībām, kurās ārvalstu tiešais ieguldījums ir veikts vai tiek plānots, bet kuru neizvērtē saskaņā ar Nacionālās drošības likuma VI nodaļas noteikumiem, iesniegt Ekonomikas ministrijas pieprasīto informāciju saskaņā ar normatīvajos aktos noteikto. Proti, saskaņā ar regulas Nr. 2019/452 7. pantu dalībvalstis un Eiropas Komisija var pieprasīt Latvijai sniegt informāciju par tādu ārvalstu tiešo ieguldījumu, uz kuru neattiecas Nacionālās drošības likuma VI nodaļā noteiktie ierobežojumi. Šobrīd Noteikumu Nr. 606 14. punktā Ekonomikas ministrijai ir noteiktas tiesības informāciju pieprasīt, ja saņemts dalībvalsts vai Eiropas Komisijas informācijas pieprasījums un šāda informācija nav Ekonomikas ministrijas rīcībā. Savukārt komercsabiedrībai ir pienākums šo informāciju iesniegt 10 darbdienu laikā.  **[3] Tiesiskais risinājums.**  Nacionālās drošības likuma 39. pantā šobrīd ir noteiktas nacionālajai drošībai nozīmīgas komercsabiedrības statusa iegūšanas tiesiskās sekas, tostarp, saskaņā ar minētā likuma 39. panta pirmās daļas 4. punktu un Noteikumiem Nr. 606 komercsabiedrībām ir noteikts pienākums informēt Ekonomikas ministriju par tās dalībniekiem, akcionāriem un personām, kuras izmanto netiešo līdzdalību (balsstiesības), vai par biedriem, kā arī patiesajiem labuma guvējiem — fiziskajām personām, kurām tieši vai netieši ir būtiska līdzdalība šajā komercsabiedrībā, sniedzot Noteikumos Nr. 606 noteikto informāciju.  Ar likumprojektu paredzēts Nacionālās drošības likuma 39. pantu papildināt ar 2.1 daļu, paredzot, ka gadījumā, ja komercsabiedrība nav nosūtījusi paziņojumu komercreģistra iestādei par tās atbilstību nacionālajai drošībai nozīmīgas komercsabiedrības statusam, šo informāciju komercreģistra iestādei nosūta Ekonomikas ministrija. Minētā informācija nav uzskatāma par administratīvo aktu. Saskaņā ar pašreizējo regulējumu komercsabiedrība savu statusu iegūst ar brīdi, kad tā atbilst, kādai no Nacionālās drošības likuma 37. pantā ietvertajai pazīmei, nevis ar brīdi, kad tā iesniedz Ekonomikas ministrijai informāciju, vai nosūta komercreģistra iestādei paziņojumu. Attiecīgi šo Ekonomikas ministrijas iesniegto informāciju nav arī paredzēts apstrīdēt kā administratīvo aktu, jo tas būtu pretrunā ar pašreizējo regulējumu. Proti, Nacionālās drošības likuma VI nodaļā noteiktie ierobežojumi tiek piemēroti un tiesiskās sekas iestājas arī tad, ja subjekts informāciju komercreģistra iestādei nav sniedzis.  Tāpat ar likumprojektu paredzēts Nacionālās drošības likuma 39. pantu papildināt ar piekto un sesto daļu:   1. piektajā daļā paredzēts, ka Ministru kabineta noteiktajai institūcijai ir tiesības izdot administratīvo aktu, uzliekot komercsabiedrībai tiesisko pienākumu informāciju iesniegt, ja tā konstatē, ka informācija nav sniegta, vai sniegta daļēji. Tostarp, Ministru kabineta noteiktajai institūcijai ir tiesības izdot šādu administratīvo aktu arī tajā gadījumā, ja Ministru kabineta noteiktā institūcija ir lūgusi komercsabiedrībai iesniegt papildu dokumentus vai ziņas, lai pārliecinātos par iesniegtās informācijas patiesumu. Paredzēts, ka komercsabiedrībai pieprasītā informācija jāsniedz mēneša laikā no šāda administratīvā akta spēkā stāšanās dienas; 2. sestajā daļā paredzēts, ka komercsabiedrībai saskaņā ar Administratīvā procesa likuma noteikumiem ir tiesības apstrīdēt un pārsūdzēt Ministru kabineta noteiktās institūcijas pieņemto administratīvo aktu. Proti, saskaņā ar Administratīvā procesa likuma 76. panta otro daļu administratīvo aktu var apstrīdēt padotības kārtībā augstākā iestādē. Likumā vai Ministru kabineta noteikumos var būt noteikta cita iestāde, kurā attiecīgo administratīvo aktu var apstrīdēt. Ja tādas nav vai tā ir Ministru kabinets, administratīvo aktu var apstrīdēt tajā iestādē, kura izdevusi šo aktu, vai uzreiz pārsūdzēt tiesā. Ja administratīvo aktu apstrīd iestādē, kura to izdevusi, uz apstrīdēšanas procesu attiecas noteikumi, kas šajā likumā paredzēti attiecībā uz augstāku iestādi. Tāpat, paredzēts, ka apstrīdēšana neaptur administratīvā akta darbību. Saskaņā ar Administratīvā procesa likuma 185. panta noteikumiem, administratīvā akta pārsūdzēšana aptur tā darbību. Minētais nav attiecināms uz gadījumiem, ja tas paredzēts citos likumos. Komercsabiedrībām noteiktais pienākums iesniegt sākotnējo informāciju saistīts ar Nacionālās drošības likumā noteiktajiem ierobežojumiem, kā mērķis ir novērst nacionālo drošību apdraudošu vai potenciāli apdraudošu ietekmi nacionālajai drošībai nozīmīgā komercsabiedrībā. Nacionālās drošības likuma 45. pantā ir noteiktas tiesiskās sekas, ja Ministru kabineta atļauja noteiktām darbībām nav saņemta, kuras var piemērot gadījumā, ja var izsekot līdzi izmaiņām komercsabiedrības pārvaldībā. Līdz ar to informācijas iesniegšana ir būtiska Nacionālās drošības likuma VI nodaļā noteiktā mērķa sasniegšanai. Tāpat arī regulā Nr. 2019/452 noteiktā pienākuma izpildē saistībā ar informācijas apmaiņu starp dalībvalstīm un Eiropas Komisiju.   Pēc minētā administratīvā akta izdošanas tā izpilde tiks nodrošināta saskaņā ar Administratīvā procesa likuma 42. nodaļas noteikumiem par uz noteiktu darbību vai darbības aizliegumu vērsta administratīvā akta piespiedu izpildi. Pārkāpuma nenovēršanas gadījumā saskaņā ar Administratīvā procesa likuma 370. panta noteikumiem var uzlikt piespiedu naudu. Piespiedu naudu var uzlikt atkārtoti, līdz adresāts izpilda attiecīgo darbību. Atkārtoti piespiedu naudu var uzlikt ne agrāk kā septiņas dienas pēc iepriekšējās reizes, ja adresāts šo septiņu dienu laikā joprojām nav izpildījis attiecīgo darbību.  Tādējādi šāds tiesisko seku noteikšanas mehānisms ir efektīvs, lai saņemtu normatīvajos aktos noteikto informāciju. Līdzīgs regulējums jau ir ietverts Tabakas izstrādājumu, augu smēķēšanas produktu, elektronisko smēķēšanas ierīču un to šķidrumu aprites likuma 13. panta pirmajā daļā, kā arī Energoefektivitātes likuma 10. panta trīspadsmitajā daļā.  Vienlaikus norādāms, ka administratīvā akta apstrīdēšanas un pārsūdzēšanas mehānisms attiecas arī uz sūdzībām par izpildrīkojumu par piespiedu naudas uzlikšanu saskaņā ar Administratīvā procesa likuma 370. panta sesto daļu, kur paredzēts, ka minēto izpildrīkojumu arī izskata augstāka iestāda vai tiesa. |
| 3. | Projekta izstrādē iesaistītās institūcijas un publiskas personas kapitālsabiedrības | Ekonomikas ministrija. |
| 4. | Cita informācija |  |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Komercsabiedrības, kas atbilst Nacionālās drošības likuma 37. pantā noteiktajiem kritērijiem. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav. |

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | | | | | | | | |
| Rādītāji | **2020** | | | Turpmākie trīs gadi (*euro*) | | | | | | | | |
| **2021** | | **2022** | | | | **2023** | | |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | | izmaiņas, salīdzinot ar vidēja termiņa budžeta ietvaru 2021. gadam | | saskaņā ar vidēja termiņa budžeta ietvaru | | izmaiņas, salīdzinot ar vidēja termiņa budžeta ietvaru 2022. gadam | | izmaiņas, salīdzinot ar vidēja termiņa budžeta ietvaru 2022. gadam | |
| 1 | 2 | 3 | 4 | | 5 | | 6 | | 7 | | 8 | |
| 1. Budžeta ieņēmumi | 0 | 0 | 0 | | Nav precīzi aprēķināms | | 0 | | Nav precīzi aprēķināms | | Nav precīzi aprēķināms | |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 0 | | Nav precīzi aprēķināms | | 0 | | Nav precīzi aprēķināms | | Nav precīzi aprēķināms | |
| 1.2. valsts speciālais budžets | 0 | 0 | 0 | | 0 | | 0 | | 0 | | 0 | |
| 1.3. pašvaldību budžets | 0 | 0 | 0 | | 0 | | 0 | | 0 | | 0 | |
| 2. Budžeta izdevumi | 0 | 0 | 0 | | 0 | | 0 | | 0 | | 0 | |
| 2.1. valsts pamatbudžets  (97.00.00) | 0 | 0 | 0 | | 0 | | 0 | | 0 | | 0 | |
| 2.2. valsts speciālais budžets | 0 | 0 | 0 | | 0 | | 0 | | 0 | | 0 | |
| 2.3. pašvaldību budžets | 0 | 0 | 0 | | 0 | | 0 | | 0 | | 0 | |
| 3. Finansiālā ietekme | 0 | 0 | 0 | | Nav precīzi aprēķināms | | 0 | | Nav precīzi aprēķināms | | Nav precīzi aprēķināms | |
| 3.1. valsts pamatbudžets | 0 | 0 | 0 | | Nav precīzi aprēķināms | | 0 | | Nav precīzi aprēķināms | | Nav precīzi aprēķināms | |
| 3.2. speciālais budžets | 0 | 0 | 0 | | 0 | | 0 | | 0 | | 0 | |
| 3.3. pašvaldību budžets | 0 | 0 | 0 | | 0 | | 0 | | 0 | | 0 | |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | 0 | X | | 0 | | X | | 0 | | 0 | |
| 5. Precizēta finansiālā ietekme | X | 0 | X | | Nav precīzi aprēķināms | | | X | Nav precīzi aprēķināms | | | Nav precīzi aprēķināms |
| 5.1. valsts pamatbudžets | 0 | Nav precīzi aprēķināms | | | Nav precīzi aprēķināms | | | Nav precīzi aprēķināms |
| 5.2. speciālais budžets | 0 | 0 | | | 0 | | | 0 |
| 5.3. pašvaldību budžets | 0 | 0 | | | 0 | | | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | Precīzu detalizētu ieņēmumu aprēķinu nav iespējams veikt. Proti, pašreizējā situācijā, kad informācijas iesniegšanas pienākuma neizpildei nav paredzētas tiesiskas sekas, ir divas komercsabiedrības, kuras nav sniegušas informāciju Ekonomikas ministrijai. Pēc Likumprojekta spēkā stāšanās, sākotnēji atbilstoši Administratīvā procesa likuma 42. nodaļai, Ekonomikas ministrija izdos administratīvo aktu, uzliekot par pienākumu komercsabiedrībai informāciju iesniegt mēneša laikā, pretējā gadījumā Ekonomikas ministrija varēs uzlikt piespiedu naudu. Līdz ar to, drīzāk ticams, ka komercsabiedrības pieprasīto informāciju iesniegs. Turklāt, Likumprojekts paredz Ekonomikas ministrijai tiesības izdod šādus administratīvos aktus arī, ja vēlāk atklājas, ka nepieciešami papildu dokumenti vai ziņas, lai pārbaudītu iesniegtās informācijas patiesumu – ko šobrīd nevar precīzi aprēķināt. | | | | | | | | | | | |
| 6.1. detalizēts ieņēmumu aprēķins |
| 6.2. detalizēts izdevumu ***aprēķins*** |
| 7. Amata vietu skaita izmaiņas | Projekts neskar amata vietu skaita izmaiņu. | | | | | | | | | | | |
| 8. Cita informācija | Nav. | | | | | | | | | | | |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| Projekts šo jomu neskar. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Ekonomikas ministrija. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Valsts pārvaldes funkcijas un uzdevumi paplašināsies, jo Ekonomikas ministrijai būs jānodrošina apstrīdēšanas iesnieguma izvērtēšanas mehānisms. Proti, Ekonomikas ministrijas struktūrvienības ietvaros, kas veic nacionālajai drošībai nozīmīgu komercsabiedrību uzraudzību, tiks paredzētas tiesības izdot administratīvo aktu, nosakot pienākumu komercsabiedrībai iesniegt informāciju, kā arī citai Ekonomikas ministrijas amatpersonai amata pienākumos tiks paredzēts pienākums izskatīt komercsabiedrības iesniegumu, ar kuru apstrīdēts Ekonomikas ministrijas administratīvais akts. |
| 3. | Cita informācija | Nav |

Ekonomikas ministrs J. Vitenbergs

*Agnese Bugaja 67013176*

*Agnese.Bugaja@em.gov.lv*

v\_sk = 2603